In 5<hi xmlns="http://www.tei-c.org/ns/1.0" rend="super">tam</hi> Novembris Lis anceps, multosque diu protracta per annos, judice nec facile dissoluenda fuit; Cui tribuenda modo sceleratae premia palmae? quem merito tantus nobilitaret honos? Multa sibi Romae saevi ascivere tyranni, multa sibi primus, posteriorque Nero: Qui retulit praedam nostro de litore Conchas: quem dedit ex pura Flavia stirpe domus: Multa sibi Phalaris petiit, Trinacria pestis; diraque causa tui, magna Diana, rogi: Quaeque referre mora est, portenta replentia famae invitae annales, crimine nota suo. At demum innumeris belli Anglia clara triumphis militis ostentat parta tropaea manu; Nec satis est, gemina palma insignita nitere artibus et bellis, orbis et esse decus; Accedat nactae sceleris nisi gloria famae, et laudis numeros impleat illa suae: Ex natis surgit mens aspernata priores, et tentare novas ingeniosa vias, Quae caecis novit Martem sepelire latebris, tectosque a visu Solis habere dolos; Scilicet, ut fallat, non ire in viscera terrae, non dubitat simili clade vel ipse mori. Jamque incepit opus: careat successibus, opto; et vetet inceptum Fors, precor, istud opus: Nec frustra; effulget subito lux aurea caeli, (aspice) rimanti dum domus atra patet; Reclusamque vides fraudem, letique labores, antraque miraris sulphure foeta suo: Quod si venturi haec armamentaria fati panderat haud sacri gratia dia poli; Jure scelus se jactaret, procerumque ruina tantum una gentem perdomuisse manu. 