<emph xmlns="http://www.tei-c.org/ns/1.0">[Translations from the Greek Anthology]</emph> [I] From the Greek. Fertur Aristophanis fatorum arcana rogatum, tempore sementis, rusticus isse domum; (Sideris an felix tempestas, messis an esset magna, vel agricolam falleret ustus ager.) Ille supercilio adducto multa anxius arte disposuit sortes, consuluitque Deos; Tum responsa dedit: vernus suffecerit imber si modo, nec fruges laeserit herba nocens; Si mala robigo, si grando pepercerit arvis, attulerit subitum pigra nec aura gelu; Caprea si nulla, aut culmos attriverit haedus; nec fuerit caelum, nec tibi terra gravis: Largas polliceor segetes, atque horrea plena. tu tamen, ut veniat sera locusta, cave. [II] From the Greek of Antiphilus Byzantius <lb xmlns="http://www.tei-c.org/ns/1.0" />In Medeae Imaginem, Nobile Timomachi Opus. En ubi Medeae varius dolor aestuat ore, jamque animum nati, jamque maritus, habent! Succenset; miseret; medio exardescit amore dum furor, inque oculo gutta minante tremit. Cernis adhuc dubiam: quid enim? licet impia matris Colchidos, at non sit dextera Timomachi. [III] Imitation of the Greek; of Paul Silentiarius. <lb xmlns="http://www.tei-c.org/ns/1.0" />In Bacchae Furentis Statuam. Credite, non viva est Maenas; non spirat imago. artificis rabiem miscuit aere manus. [IV] From the Greek, of Posidippus. <lb xmlns="http://www.tei-c.org/ns/1.0" />In Alexandrum, AEre Effictum. Quantum audet, Lysippe, manus tua! surgit in aere spiritus, atque oculis bellicus ignis adest. Spectate hos vultus, miserisque ignoscite Persis: quid mirum, imbelles si leo sparsit oves? [V] From the Greek. [Anonymous.] <lb xmlns="http://www.tei-c.org/ns/1.0" />In Niobes Statuam. Fecerat e viva lapidem me Jupiter: at me Praxiteles vivam reddidit e lapide. [VI] From the Greek, of Lucian, <lb xmlns="http://www.tei-c.org/ns/1.0" />offering a Statue of herself to Venus. En tibi te, Cytherea, fero: formosius ipsa cum tibi, quod ferrem, te, Dea, nil habui. [VII] From the Greek of Statyllius Flaccus. <lb xmlns="http://www.tei-c.org/ns/1.0" />In Amorem dormientem. Docte Puer vigiles mortalibus addere curas! anne potest in te somnus habere locum? Laxi juxta arcus, et fax suspensa quiescit, dormit et in pharetra clausa sagitta sua: Longe mater abest, longe Cythereia turba. verum ausint alii te prope ferre pedem; Non ego: nam metuo valde; mihi, perfide, quiddam forsan et in somnis ne meditere mali. [VIII] From a Fragment of Plato. Itur in Idalios tractus, felicia regna, fundit ubi densam myrtea sylva comam: Intus Amor teneram visus spirare quietem, dum roseo roseos imprimit ore toros. Sublimem procul a ramis pendere pharetram, et de languidula spicula lapsa manu Vidimus, et risu molli diducta labella, murmure quae assiduo pervolitabat apes. [IX] From the Greek of Marianus. <lb xmlns="http://www.tei-c.org/ns/1.0" />In Fontem aquae calidae. Sub platanis puer Idalius prope fluminis undam dormiit, in ripa deposuitque facem. Tempus adest, sociae! Nympharum audentior una, tempus adest: ultra quid dubitamus? ait. Ilicet incurrit, pestem ut divumque, hominumque, lampada collectis exanimaret aquis. Demens! nam nequit saevam restinguere flammam Nympha, sed ipsa ignes traxit, et inde calet. [X] From Lucillius. Irrepsisse suas murem videt Argus in aedes, atque ait, heus! a me numquid, amice, velis? Ille autem ridens, metuas nihil; inquit, apud te, oh bone, non epulas, hospitium petimus. [XI] Imitated from the Greek of Posidippus. <lb xmlns="http://www.tei-c.org/ns/1.0" />Ad Amorem. Paulisper vigiles, oro, compesce dolores, respue nec Musae supplicis aure preces: Oro brevem lacrymis veniam, requiemque furori. ah, ego non possum vulnera tanta pati! Intima flamma; vides, miseros depascitur artus, surgit et extremis spiritus in labiis. Quod si tam tenuem cordi est exolvere vitam; stabit in opprobrium sculpta querela tuum: (Juro perque faces istas, arcumque sonantem, spiculaque hoc unum figere docta jecur) Heu fuge crudelem puerum, saevasque sagittas! huic fuit exitii causa, viator, amor. [XII] [Imitated from the Greek] of Bassus. Non ego, cum malus urit amor, Iovis induor arma. Nil mihi cum plumis, nil mihi cum corio: Non ego per tegulas mittor liquefactus in aurum. Promo duos obolos: sponte venit Danae. [XIII] [Imitated from the Greek] of Rufinus. Hanc tibi Rufinus mittit, Rodoclea, coronam. has tibi decerpens texerat ipse rosas. Est viola, est anemone, est suave-rubens hyacinthus, mistaque Narcisso lutea caltha suo. Sume: sed aspiciens ah fidere desine formae! qui pingit, brevis est, sertaque teque, color. 